**อย. เข้ม จัดการโฆษณาเครื่องมือแพทย์ที่อวดอ้างเกินจริง เกินข้อบ่งใช้ที่ได้รับอนุญาต**

**\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\***

สำนักงานคณะกรรมการอาหารและยา (อย.) ประกาศมาตรการเข้มรับปีใหม่ 2568 เดินหน้าปกป้องความปลอดภัยประชาชนจากโฆษณาเครื่องมือแพทย์ที่เกินจริงและผิดจากที่ได้รับอนุญาต โดยเฉพาะฟิลเลอร์ที่มักถูกใช้ผิดวัตถุประสงค์ พร้อมตรวจสอบ ระงับโฆษณาที่ไม่เหมาะสม และดำเนินการทางกฎหมายอย่างเด็ดขาด

**เภสัชกรเลิศชาย เลิศวุฒิ** รองเลขาธิการคณะกรรมการอาหารและยา เปิดเผยว่า ปัจจุบันยังคงพบการโฆษณา เครื่องมือแพทย์บางประเภทเกินจริงและผิดจากที่ได้รับอนุญาต ซึ่งมีความเสี่ยงต่อสุขภาพผู้บริโภค โดยเฉพาะผลิตภัณฑ์ฟิลเลอร์ที่มักถูกนำไปใช้นอกเหนือวัตถุประสงค์ จึงต้องมีมาตรการเชิงรุก ในการปิดกั้นโฆษณา พร้อมตรวจสอบและดำเนินคดีกับผู้กระทำผิดทันที

ในการนี้ อย. จับมือร่วมกับ แพทยสภา กรมสนับสนุนบริการสุขภาพ โดยหารือร่วมกัน เมื่อวันที่ 24 ธันวาคม 2568 ณ อาคารผลิตภัณฑ์สุขภาพเบ็ดเสร็จสำนักงานคณะกรรมการอาหารและยา เพื่อหาแนวทางในการกำกับดูแลผลิตภัณฑ์ดังกล่าวให้มีความปลอดภัยโดยจะร่วมกันลงพื้นที่ตรวจสอบสถานพยาบาลและผู้ประกอบการที่ฝ่าฝืนกฎหมาย พร้อมสั่งระงับการโฆษณาที่ไม่ตรงตามวัตถุประสงค์ที่ได้รับอนุญาตจากสำนักงานคณะกรรมการอาหารและยา พร้อมประชาสัมพันธ์ข้อมูลที่ถูกต้องให้กับผู้บริโภคผ่านหลากหลายช่องทาง ผู้บริโภคสามารถตรวจสอบรายชื่อผลิตภัณฑ์ฟิลเลอร์ที่ได้รับอนุญาตจาก อย. ผ่าน QR Code ที่เผยแพร่ทางเว็บไซต์และสื่อออนไลน์

**รองเลขาธิการฯ อย.** กล่าวในตอนท้ายว่า อย. ส่งมอบความสุขควันหลงปีใหม่มอบผลิตภัณฑ์สุขภาพของไทยให้มีความปลอดภัยส่งตรงถึงมือผู้บริโภค ทุกหน่วยงานเข้มเฝ้าระวังผลิตภัณฑ์สุขภาพ ผิดกฎหมายอย่างเข้มงวด หากพบผลิตภัณฑ์หรือโฆษณาผิดกฎหมาย แจ้งสายด่วน อย. 1556 หรือผ่าน Line@FDAThai, Facebook: FDAThai  หรือE-mail: 1556@fda.moph.go.th  ตู้ปณ. 1556 ปณฝ. กระทรวงสาธารณสุข จังหวัดนนทบุรี 11004 หรือสำนักงานสาธารณสุขจังหวัดทั่วประเทศ อย. สานต่อความปลอดภัย เพื่อสุขภาพคนไทยที่ยั่งยืน

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

**วันที่เผยแพร่ข่าว 4 มกราคม 2568 ข่าวแจก 73 / ปีงบประมาณ พ.ศ. 2568**